Okresná prokuratúra Vranov nad Topľou 
Nám. Slobody 5, 093 80 Vranov nad Topľou

Sp. zn. : Pv 282/12/7713	Vranov nad Topľou, 15.1.2013
EEČ : 2-61-12-2013

U Z N E S E N I E

Trestná vec:	obvinený XXXXX a spol. 
Zločin:	Všeobecné ohrozenie podľa § 284 odsek 1 písmeno a Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Okresnej prokuratúry Vranov nad Topľou
Podľa § 214 odsek 1 Trestného poriadku postupujem vec trestného stíhania obvinených:
1.	XXXXX
	dátum narodenia: XXXXX
	trvalé bydlisko: XXXXX
2.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Obvodnému úradu, odboru všeobecnej vnútornej správy Vranov nad Topľou, 
Dňa XXXXX  v čase o 13.00 hod. po vzájomnej dohode spoločne vo XXXXX pri vchodových dverách bytu, majiteľkou ktorého je XXXXX, XXXXX obvinený ml. XXXXX polial koberček pred vchodovými dverami bytu, ako aj botník benzínom a obvinený ml. XXXXX ho zapálil , čím došlo k požiaru , pri ktorom  zhoreli 3 ks ženských papúč nachádzajúcich sa pred vchodovými dverami bytu, ohoreniu prahu,   koberčeka a vchodových dverí bytu a k obhoreniu stropu steny nachádzajúcej sa nad vchodovými dverami, čím bola poškodenej XXXXX spôsobená   celková škody 71,20 Eur,
p o s t u p u j e m  na prejednanie Obvodnému úradu, odboru všeobecnej vnútornej správy XXXXX, keďže  výsledky  vyšetrovania ukazujú, že v tejto veci nejde o vyššie uvedený prečin, ani iný trestný čin, ale že ide o skutok, ktorý by mohol tento orgán prejednať v priestupkovom konaní. 

Odôvodnenie:

     	Uznesením vyšetrovateľa PZ Okresného riaditeľstva PZ, Odboru kriminálnej polície XXXXX sp. zn. ORP-148/OVK-VT-2012 zo dňa 30.03.2012 bolo  podľa § 199 ods. 1) Trestného poriadku začaté trestné stíhanie a súčasne podľa § 206 ods. 1) Trestného poriadku vznesené obvinenie ml. XXXXX a ml. XXXXX za zločin všeobecného ohrozenia podľa § 284 ods.1 písm.a Trestného zákona vo forme spolupáchateľstva podľa § 20 Trestného zákona na tom skutkovom základe, ako je uvedené vo výrokovej časti tohto uznesenia. 
 
     	Po skončení vyšetrovania, vyšetrovateľ Okresného riaditeľstva PZ, Odboru kriminálnej polície XXXXX, predložil vyšetrovací spis sp. zn. ORP-148/OVK-VT-2012 s návrhom na postúpenie veci Obvodnému úradu, Odboru všeobecnej vnútornej správy  na prejednanie priestupku proti majetku podľa § 50 ods.1 Zákona o priestupkoch. 

          V priebehu trestného stíhania bol do konania pribratý znalec z odboru požiarnej ochrany, odvetvia zisťovania príčin požiarov XXXXX XXXXX  Zo záverov tohto znaleckého posudku vyplýva, že požiar v čase jeho vzniku až do jeho likvidácie bol v 1 fáze horenia, počas krátkeho trvania horenia nedošlo k rozvoju a preneseniu požiaru   na ďalšie horľavé materiály, nakoľko intenzita horenia nedosahovala parametre potrebné na vznietenie tuhých horľavých materiálov. V tejto fáze požiaru nemohlo dôjsť k jeho rozšíreniu na ďalšie nadzemné podlažia, vzhľadom na včasnosť jeho spozorovania, nasadenia hasiacich látok a nízke hodnoty požiarneho zaťaženia v danom priestore. V priestore 1. n.p. 12 bytového domu bolo 10 obyvateľov, ktorí neboli priamo ohrození požiarom a ani spodinami horenia. Požiar vzhľadom na malé množstvo horľavých materiálov sa nízke požiarne zaťaženie, ani v čase, keby nebol včas spozorovaný nemohol sa rozšíriť na ďalšie nadzemné podlažie.

      Z odborného vyjadrenia  tvoriaceho súčasť vyšetrovacieho spisu vyplýva výška spôsobenej škody vyššie uvedeným požiarom, ktorá predstavuje sumu  71,20 Eur.

K naplnenie skutkovej podstaty zločinu všeobecného ohrozenia podľa § 284 ods.1 písm.a) Trestného zákona je potrebné ohrozenie chránených záujmov, ktoré musí dosahovať všeobecne nebezpečný stupeň, keď  konaním páchateľov sú viacerí ľudia vydaní nebezpečenstvu smrti, alebo ťažkej ujmy na zdraví alebo cudzí majetok do nebezpečenstva škody veľkého rozsahu. Všeobecné nebezpečenstvo nastane vtedy, ak vznikne situácia, ktorá svojou povahou, rozsahom a intenzitou ohrozenia rovná nebezpečenstvu požiaru, povodne, či výbuchu a vznikne vtedy, ak nebezpečenstvo uvedenej povahy a intenzity hrozí  bezprostredne.  Spôsobením požiaru sa rozumie založenie ohňa  na takom mieste, alebo za takých  teplotných poveternostných a iných podmienok, že hrozí rozšírenie požiaru, ktoré sa vyznačuje živelnosťou a neovládateľnosťou jeho priebehu. 

Na základe vyššie uvedených skutočností, keďže nedošlo k naplneniu pojmových znakov skutkovej podstaty zločinu všeobecného ohrozenia podľa § 284 odsa.1 písm.a) Trestného zákona, konanie obvinených by mohol  Obvodný úrad, Odbor všeobecnej vnútornej správy XXXXX posúdiť ako priestupok proti  majetku podľa § 50 ods.1 Zákona o priestupkoch, keďže nedošlo ani k naplneniu pojmových znakov skutkovej podstaty   prečinu poškodzovania cudzej veci podľa § 245 Trestného zákona, nakoľko  výška spôsobenej  škody spôsobením požiaru poškodenej XXXXX  podľa  odborného vyjadrenia predstavuje sumu 71,20 Eur.

     	Na základe vyššie uvedených skutočností bolo potrené rozhodnúť tak, ako je uvedené vo výrokovej časti tohto rozhodnutia 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ingrid Poldruhá
prokurátorka